આજે આ બધું ભૂતકાળની ભાવના બની ગઈ છે. જોતજોતામાં જીવન કેટલું બધું બદલાઈ ગયું ! માનવીય સંબંધો પણ બદલાયા છે. માતાપિતા અને સંતાનો – પતિપત્ની – માલિકનોકર – ગુરુશિષ્ય – આ બધા સંબંધોમાં પરિવર્તન આવ્યું છે. બદલાયેલા સંબંધોના સમીકરણનો વિચાર કરતાં આપણે આશ્ચર્યચકિત થઈ જઈએ છીએ. જગત એક નવી ક્રાંતિને ઊંબરે ઊભેલું છે. ઔદ્યોગિક ક્રાંતિ, ફ્રાંસનો વિપ્લવ અને રશિયાની ક્રાંતિ મહાન ક્રાંતિ હતી, તો સ્ત્રીમુક્તિની ચળવળને પણ આપણે વીસમી સદીની એક મહાન ક્રાંતિકારી ઘટના કહી શકીએ. આ ક્રાંતિ ઘણી ઊંડી અને મૂલગામી છે. માણસ જેને એક પરમ આદર્શ અને સુંદર વ્યવસ્થા માનતો હતો તે હવે પોલાં દેખાવાં લાગ્યા છે. જીવનમાં એક નવો મોરચો રચાઈ ગયો છે.